કપોળની ટફ બોલિંગ સામે બિગ ટાર્ગેટને અચીવ કરવા બૅટિંગમાં ઊતરેલી ખડાયતા આત્મવિશ્વાસથી ભરપૂર જણાઈ હતી. ઓપનિંગમાં આવેલા કૅપ્ટન વિરલ શાહ (૮૭)ના માથે મોટી જવાબદારી હતી ત્યારે તેણે એકલાહાથે બૅટિંગ કરીને ચાન્સ મળે ત્યારે ચોગ્ગા-છગ્ગા ફટકાર્યા હતા. ૬ ઓવરમાં એક વિકેટના ભોગે ૮૭ રન ફટકારી દેતાં પિચ પર મોજૂદ વિરલ શાહના મરણતોલ પ્રયાસને કારણે જીતની આશા બૅટિંગ-ટીમ માટે જીવિત રહી હતી, પરંતુ પ્રથમ વિકેટ બાદ કપોળના બોલરોએ વધુ આક્રમકતા બતાવી હતી અને પિચ પર આવનાર એકેય બૅટ્સમૅનને વધુ સમય ઊભો રહેવા નહોતો દીધો. વિરલ શાહની ડુ ઑર ડાઇ જેવી બૅટિંગ દ્વારા જોરદાર ફાઇટ આપ્યા બાદ પણ આખરે ખડાયતાએ ૧૦ ઓવરના અંતે ૪ વિકેટે ૧૪૦ રન બનાવીને ૨૭ રને પરાજય જોવો પડ્યો હતો.